作者:盧綸
標題:郊居對雨寄趙涓給事包佶郎中
內容:暑雨青山裡，隨風到野居。亂漚浮曲砌，懸溜響前除。塵鏡愁多掩，蓬頭懶更梳。夜窗淒枕蓆，陰壁潤圖書。蕭颯宜新竹，龍鍾拾野蔬。石泉空自咽，藥圃不堪鋤。濁水淙深轍，荒蘭擁敗渠。繁枝留宿鳥，碎浪出寒魚。桑屐時登望，荷衣自卷舒。應憐在泥滓，無路託高車。